《隐德诗》
宋代·喻汝砺

太虚八境初无二，中有道人常洞视。借问道人何等公，从志其名聂其氏。

华亭春酣战桃李，香气入帘人破睡。凌波微步度劳尘，栀子同心传密意。

道人不动如澄水，看破新装小年纪。回身向郎郎忍弃，愁眺月华空掩涕。

含羞转态春百媚，而我定心初不起。世人悠悠初未知，故有冥籍还见记。

仪州判官临颍生，良原甲夜黄衣吏。手提淡墨但仓黄，门列阴兵更奇佹。

昧爽堂皇势呀豁，玉带神君气高厉。靖国再拜呼使前，案头吏抱百叶纸。

数行具书一善事，聂君夜却淫奔李。由来胸中无浊见，前尘百暗心常止。

一室超然方隐几，入眼狂花乱飘坠。定情岂复顾条脱，合欢未许同阳燧。

坐令密行动幽祇，棘使华年增一纪。出门仍问紫衣翁，阴诛与世无差异。

百叶部中分次第，忠孝弃捐神所劓。杀生之报定何如，朝生暮死蜉蝣尔。

踏翠裁红可怜妓，濯足琼浆被鞭箠。房公湖边秋色里，阿孙图南前拜跪。

扣头授我如上事，愿谒英篇书所以。我闻南曹北曹尺有咫，天知地知元密迩。

岂惟妙药彻五藏，况复宝鉴悬千里。幽中谅有鬼能言，密处须防墙有耳。

诸生举止虽细微，动念观心实幽邃。端知天上戊申录，记尽人间不平地。

东邻西舍总不知，却有鬼神知子细。障碍为壁通为空，只有此心难掩蔽。

云何是中有明暗，至行通神裁一理。道人两眼无赤眚，揩定人间几真伪。

赵骅已矣马元死，郡有隐德如君子。嗟我诸生苦流转，奔色奔声复奔味。

其间贪魃尤阴诡，收索携提入馋喙。都儿阿对共揶揄，笑杀官人常梦秽。

虽云幽暗巧规避，僮仆羞之那不愧。哀哉诡谲王冀公，未省胡颜向祁睿。

我爱昔人尤简贵，寡欲清真有高气。旷然澹处但真独，胸中岂复留尘累。

生死幽明了不期，是心默与神明契。王忱绣被下庭堂，李约宝珠存含禭。

九原可作吾与归，敛膝容之想幽致。

作者简介：（?—1143）陵井监仁寿人，字迪孺。徽宗崇宁五年进士。知阆中县，迁祠部员外郎。钦宗靖康二年，闻金人欲废赵氏立张邦昌，乃扪其膝曰：“不能为贼臣屈！”挂冠而去，自号扪膝居士。高宗即位，从京师趋行在，复为郎。因论迁都之害，为李纲所重，除四川抚谕官，督输四川漕计、羡缗及常平钱物。建炎二年，刷川纲金帛八百余万缗，乞留用为陕州五路军粮犒设之费。绍兴元年知果州，五年移知普州，上书言蜀守备之策。改夔州路提点刑狱。因勾龙如渊荐，召对，除驾部员外郎，迁潼川府路转运副使。十年，直秘阁、知遂宁府。有《扪膝稿》。